લાટે બળવો કર્યો. મંજરી બાળકો અને માણસો સાથે ભૃગુપુરના ગઢમાં પતિની વાટ જોતાં જોતાં ભૂખે મરવા માંડી. આ સમયમાં એનાં હૃદય મંથનો ફરી ફરી યાદ કરવા જેવાં છે – મનન કરવા જેવાં છે. કોણ પ્રિયતર? પતિ કે બાળકો? આ કોયડો એનું હૃદય ઊકેલવા મથી રહ્યું છે. પ્રેમાનંદે વનમાં જતી દમયંતી પાસે બે બાળકો દુ:ખી દિલે તજાવ્યાં છે; ત્યારે શ્રી મુનશીએ મંજરી પાસે મરવા જતા પહેલાં બે બાળકો તજાવ્યાં છે. કરુણરસનો અવધિ અહીં રેલાઈ રહ્યો છે! પતિ વિહોણી, બાલ વિહોણી, નાથ નામની જપમાળા જપતી જપતી મંજરી સંનેપાતે ચઢી છે. મરણ ઘડી સુધી એણે એના પતિની આબરુને આબાદ સાચવી છે.